ทหารไทยขาย2กองทุนเกาหลีจ่าย1.8-2.5%
บลจ.ทหารไทย ประสบความสำเร็จยอดจองกองทุนพันธบัตรเกาหลีใต้ทะลุเป้าหมาย เตรียมเปิดขายอีก 2 กองทุน ตั้งแต่วันนี้ถึง 30 มี.ค.2553
24 มี.ค. 2553

บลจ.ทหารไทย ประสบความสำเร็จยอดจองกองทุนพันธบัตรเกาหลีใต้ทะลุเป้าหมาย เตรียมเปิดขายอีก 2 กองทุน ตั้งแต่วันนี้ถึง 30 มี.ค.2553
นายสมจินต์  ศรไพศาล  กรรมการผู้จัดการ  บริษัทหลักทรัพย์จัดการกองทุน  (บลจ.) ทหารไทย  เปิดเผยว่า  ตามที่บริษัทได้เปิดรับจองซื้อกองทุนเปิดทหารไทยพันธบัตรเกาหลีใต้รุ่นที่ 61 อายุประมาณ 1 ปี 10 เดือน ไปในระหว่างวันที่  17-23 มี.ค.พบว่ามีผู้สนใจลงทุนเป็นอย่างมากทำให้บริษัทต้องเปิดเสนอขายหน่วยลงทุนเกินจำนวนเงินทุนโครงการเพิ่มเติม (Greenshoe) รวมทั้งต้องปิดรับจองก่อนกำหนด
บริษัทจึงต้องเปิดกองทุนเพื่อลงทุนในพันธบัตรเกาหลีใต้เพิ่มอีก 2 รุ่น เพื่อรองรับความต้องการของผู้ลงทุน คือรุ่นที่ 59 อายุของกองทุนประมาณ 1 ปี และรุ่นที่ 62 อายุกองทุนประมาณ 1 ปี 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ประมาณ 1.80% และ 2.50% ต่อปี ตามลำดับ กำหนดเปิดขายครั้งแรกระหว่างวันที่ 24-30  มี.ค.2553 นี้ ผู้สนใจสามารถลงทุนด้วยมูลค่าขั้นต่ำเพียง 2,000 บาท โดยผู้ลงทุนบุคคลธรรมดาไม่ต้องเสียภาษี
สำหรับกองทุนเปิดทหารไทยพันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล       องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบันฟิทช์ เรทติ้ง โดยกองทุนเปิดทหารไทยพันธบัตรเกาหลีใต้รุ่นที่ 59 นั้น จะมีอายุของกองทุนประมาณ 1 ปี มูลค่าของโครงการ 500 ล้านบาท ให้ผลตอบแทนจากการลงทุนหลังหักค่าใช้จ่ายประมาณ 1.80% ต่อปี และรุ่นที่ 62 อายุของกองทุนประมาณ 1 ปี 10 เดือน มูลค่าของโครงการ 500 ล้านบาท ให้ผลตอบแทนจากการลงทุนหลังหักค่าใช้จ่ายประมาณ 2.50% ต่อปี โดยทั้งสองกองได้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน
อนึ่ง สำหรับรุ่นที่ 62 นั้น บริษัทจะดำเนินการรับซื้อคืนหน่วยลงทุนโดยอัตโนมัติให้แก่ผู้ถือหน่วยลงทุนไม่น้อยกว่า 2 ครั้ง ต่อปี ในอัตราประมาณ 2.50% ต่อปี ตามระยะเวลาที่กำหนด ซึ่งบริษัทฯ จะประกาศให้ทราบต่อไป